b'\n_START_ARTICLE_\nSverre M. Fjelstad\n_START_SECTION_\nMediemannen\n_START_PARAGRAPH_\nSverre M. Fjelstad er oppvokst p\xc3\xa5 Bekkelagsh\xc3\xb8gda i Oslo. Faren var eiendomsmegler og kom fra plassen Kattisa ved N\xc3\xb8klevann i \xc3\x98stmarka,. Moren var amerikansk og utdannet lege. Alt som guttunge skrev han om naturen i en lokalavis for de s\xc3\xb8rlige og \xc3\xb8stlige distriktene i Oslo, Nordstrands blad, og utvidet gradvis sin aksjonsradius. Fjelstad ble oppdaget av fotografen og zoologen Per H\xc3\xb8st, og kom med som en av fotografene bak dennes prisbel\xc3\xb8nte film Same-Jakki fra 1956/57. Fjelstad hadde s\xc3\xa6rlig ansvar for \xc3\xa5 filme landskap og ville dyr. Gjennom dette la han et solid grunnlag for sitt arbeid i norsk fjernsyns barndom der han skapte sitt eget TV-program Naturmagasinet. Det er siden blitt avl\xc3\xb8st av Ut i naturen_NEWLINE_Fjelstad har laget over hundre naturfilmer p\xc3\xa5 riksdekkende NRK fjernsyn. Mange av hans fjernsynsfilmer er ogs\xc3\xa5 vist i utlandet, blant annet i USA, der selskapet SBS i 1983 kj\xc3\xb8pte 15 episoder om norsk natur.  H\xc3\xb8sten 1989 startet han et engasjement med egen TV-serie hos TV3._NEWLINE_I en lang periode anmeldte Fjelstad naturb\xc3\xb8ker i Aftenposten. Han var med \xc3\xa5 gjenopprette Aftenpostens A-magasin for perioden 1963-93 der han i over 20 \xc3\xa5r hadde en fast spalte, Naturen rundt oss. Han er ogs\xc3\xa5 kjent som radiok\xc3\xa5s\xc3\xb8r og foredragsholder. Fjelstad har gitt ut i alt 27 b\xc3\xb8ker, for en stor del basert p\xc3\xa5 egne opplevelser i m\xc3\xb8te med natur og ville dyr i Norge, Asia, Afrika og Amerika. Alle b\xc3\xb8kene er gjennomillustrerte med hans egne fotografier. Han har ogs\xc3\xa5 tatt initiativet til \xc3\xa5 opprette en ny livskraftig beverstamme i \xc3\x98stmarka utenfor Oslo, der beveren tidligere hadde hatt naturlig tilhold.\n_START_SECTION_\nReiseleder\n_START_PARAGRAPH_\nP\xc3\xa5 1990-tallet jobbet Fjelstad som guide/reiseleder for Bennett Reisebureau. Han hadde blant annet bj\xc3\xb8rnesafari i Trysil og turer til Afrika.\n_START_SECTION_\nMedlem av Oslo Bystyre\n_START_PARAGRAPH_\nFjelstad satt i Oslo bystyre 1972\xe2\x80\x931976, som partil\xc3\xb8st medlem. Det var i denne perioden han tok initiativet til \xc3\xa5 f\xc3\xa5 satt ut bever i \xc3\x98stmarka. Beveren hadde da v\xc3\xa6rt utryddet i \xc3\x98stmarka siden slutten av 1800-tallet, men i l\xc3\xb8pet av de siste 30 \xc3\xa5rene har den igjen spredd seg til det meste av omr\xc3\xa5det.'